b'\n_START_ARTICLE_\nOperacija Argo\n_START_SECTION_\nSantrauka\n_START_PARAGRAPH_\nPer 1979 met\xc5\xb3 revoliucij\xc4\x85 Irane buv\xc4\x99s \xc5\xa1alies vadovas pab\xc4\x97ga \xc4\xaf JAV. \xc5\xa0aliai atsisakius j\xc4\xaf i\xc5\xa1duoti, minia \xc4\xafsiver\xc5\xbeia \xc4\xaf JAV ambasad\xc4\x85 ir paima \xc4\xafkaitais jos darbuotojus. Vis d\xc4\x97lto 6 i\xc5\xa1 j\xc5\xb3 pavyksta pab\xc4\x97gti ir pasisl\xc4\x97pti Kanados ambasadoriaus namuose. Kadangi b\xc4\x97gli\xc5\xb3 visi ie\xc5\xa1ko, C\xc5\xbdV ima planuoti operacij\xc4\x85 j\xc5\xb3 i\xc5\xa1gabenimui i\xc5\xa1 \xc5\xa1alies._NEWLINE_C\xc5\xbdV operatyvinis darbuotojas Tonis Mendesas pasi\xc5\xablo imituoti Kanados kino kompanijos ketinimus Irane kurti kino film\xc4\x85, o b\xc4\x97gliams apsimesti jo k\xc5\xabr\xc4\x97jais. Tam jis kreipiasi pagalbos \xc4\xaf savo pa\xc5\xbe\xc4\xafstam\xc4\x85 Holivudo kostium\xc5\xb3 meistr\xc4\x85 D\xc5\xbeon\xc4\x85 \xc4\x8cambers\xc4\x85, kuris suveda j\xc4\xaf su prodiuseriu Lesteriu Sigelu. Pastarasis sutinka prisid\xc4\x97ti, ta\xc4\x8diau tvirtina, kad iranie\xc4\x8diams apgauti paprasto melo neu\xc5\xbeteks ir reikia visk\xc4\x85 atlikti taip, tarsi filmas i\xc5\xa1 ties\xc5\xb3 b\xc5\xabt\xc5\xb3 planuojamas kurti._NEWLINE_Per trump\xc4\x85 laik\xc4\x85 nusamdomi aktoriai, surandamas scenarijus, kuriamos dekoracijos, sukvie\xc4\x8diami \xc5\xbeurnalistai ir jiems pompasti\xc5\xa1kai pristatomas planuojamas fantastinis filmas \xe2\x80\x9eArgo\xe2\x80\x9c, o Tonis Mendesas su padirbtais Kanados pasais 6 amerikie\xc4\x8diams i\xc5\xa1skrenda \xc4\xaf Iran\xc4\x85. Jam pavyksta susitikti su b\xc4\x97gliais, atlikti visus paruo\xc5\xa1iamuosius darbus, ta\xc4\x8diau paskutiniu metu gauna \xc4\xafsakym\xc4\x85 at\xc5\xa1aukti operacij\xc4\x85 kaip pernelyg pavojing\xc4\x85._NEWLINE_Po ilg\xc5\xb3 dvejoni\xc5\xb3 ir gin\xc4\x8d\xc5\xb3 su vadovybe Mendesas vis d\xc4\x97lto nusprend\xc5\xbeia nepaklusti \xc4\xafsakymui ir t\xc4\x99sti gelb\xc4\x97jimo operacij\xc4\x85.'